Il-knisja fiċ-ċentru tar-raħal u d-diversi kappelli madwar l-istess lokal ħafna drabi huma parti mill-identità ta' dak il-post partikolari jew saħansitra punt ta' referenza, anke għal min forsi ma tantx jirfes mill-għatba 'il ġewwa tagħhom. Konxju mill-importanza ta' ħafna minn dawn is-siti, uħud anke b'valur storiku, il-Ministeru tal-Infrastruttura għen fir-restawr u t-tisbiħ ta' diversi minnhom. Ix-xogħlijiet huma mifruxin madwar il-pajjiż kollu kif jixhdu r-ritratti li qegħdin nippubblikaw. Minbarra dan, fl-aħħar sentejn l-Awtorità tal-Ippjanar ħarġet 28 permess biex isiru xogħlijiet fuq knejjes u kappelli. B'hekk mhux biss sar xogħol mill-Ministeru tal-Infrastruttura, iżda hemm ukoll proġetti oħra li hu responsabbli għalihom id-direttorat tar-restawr. Kien hemm każi oħra fejn l-investiment sar mill-parroċċa jew mill-privat. Biex meta wieħed jikkunsidra kollox qed jintefqu miljuni ta' ewro biex dan l-aspett tal-identità tagħna jkun imħares.